**דנטיי לוואל ג'ונס** (באנגלית: **Dahntay Lavall Jones**; נולד ב-27 בדצמבר 1980) הוא כדורסלן עבר אמריקאי, אשר שיחק בליגת ה-NBA בין השנים 2003–2017. לאורך הקריירה זכה פעם אחת באליפות ה-NBA כשחקן קליבלנד קאבלירס (ב-2016), ורשם ממוצעים כוללים של 5.4 נקודות ו-1.7 ריבאונדים למשחק.

נודע כשחקן הגנה מצטיין, ומנגד כשחקן בכל יכולות מוגבלות בהתקפה. בן דודו של כדורסלן העבר אל הרינגטון.

קריירת מכללות
-------------

ג'ונס נולד בעיר טרנטון שבניו ג'רזי, ובשנת 1998 החל ללמוד באוניברסיטת ראטגרס אשר בניו ברנזוויק הסמוכה. בשתי עונותיו בקבוצת הכדורסל של האוניברסיטה קלע 13.3 נקודות ואסף 4.3 ריבאונדים בממוצע למשחק. בשנת 2000 עבר לאוניברסיטת דיוק, על מנת לשחק תחת המאמן מייק ששבסקי, אולם נדרש ל"שנת צינון" מליגת המכללות בשל מעברו בין אוניברסיטאות במהלך לימודיו. בעונות 2002 ו-2003 שיתף פעולה ב"דיוק בלו דבילס" עם שחקני ה-NBA לעתיד קרלוס בוזר, מייק דאנליבי, ג'יי ויליאמס, כריס דוהון, ג'יי. ג'יי. רדיק ושלדן ויליאמס, וסייע לקבוצה להעפיל בשתי העונות לשלב שמינית גמר טורניר אליפות המכללות (NCAA Sweet Sixteen). בעונת 2002/2003 העמיד ממוצעים של 17.7 נקודות ו-5.5 ריבאונדים למשחק, ובסיומה נבחר הן לחמישיית העונה והן לחמישיית ההגנה של מחוז ACC.

קריירת משחק מקצועית
-------------------

בדראפט ה-NBA‏ 2003 נבחר ג'ונס בבחירה ה-20 על ידי בוסטון סלטיקס, ומיד הועבר בטרייד לממפיס גריזליס. ב-3 עונותיו הראשונות בממפיס היה שותף לשלוש הופעותיה הראשונות אי פעם בפלייאוף ה-NBA, אולם מיעט לשחק ותרם 3.8 נקודות בממוצע למשחק בלבד. בעונתו הרביעית והאחרונה עם הגריזליס, 2006/2007, זכה לתפקיד גדול יותר בקבוצה, וקלע 7.5 נקודות בממוצע למשחק.

בקיץ 2007 חתם על חוזה בסקרמנטו קינגס, אך שוחרר ממנה כבר לאחר 25 משחקים. עד לסיום אותה עונה שיחק עבור פורט ויין מאד אנטס מליגת הפיתוח של ה-NBA.

לקראת עונת 2008/2009 חתם על חוזה בדנוור נאגטס, בה שימש לראשונה בקריירה כשחקן חמישייה קבוע, לצדם של צ'ונסי בילאפס, כרמלו אנתוני, קניון מרטין וננה. הנאגטס סיימו את העונה במקום השני באזור המערבי, עם מאזן 54–28, והעפילו לגמר המערב לראשונה מזה 24 שנים; בסדרת גמר המערב עצמה הודחה דנוור על ידי האלופה שבדרך, לוס אנג'לס לייקרס, בתוצאה 2–4.

ביולי 2009 חתם ג'ונס על חוזה ל-4 עונות באינדיאנה פייסרס. בעונת 2009/2010 קבע שיאי קריירה של 10.2 נקודות, 3.0 ריבאונדים ו-2.0 אסיסטים למשחק. בעונת 2011/2012 סייע לפייסרס להעפיל לחצי גמר האזור המזרחי, לראשונה מזה 7 שנים.

ביולי 2012, לאחר 3 עונות באינדיאנה, הועבר יחד עם דארן קוליסון לדאלאס מאבריקס, בתמורה ליאן מהינמי. לאחר 50 משחקים משחקים בדאלאס הועבר בטרייד נוסף לאטלנטה הוקס, בתמורה לאנתוני מורו.

בנובמבר 2014, לאחר שלא שיחק כלל בעונת 2013/2014, חזר לשחק עבור פורט ויין מאד אנטס מליגת הפיתוח.

בינואר 2015 חתם על חוזה עד לסיום עונת 2014/2015 בלוס אנג'לס קליפרס. בפלייאוף 2015 העפילה הקבוצה לחצי גמר האזור המערבי.

בדצמבר 2015 חתם על חוזה בקבוצת גרנד ראפידס דרייב מליגת הפיתוח, במדיה קלע 15.7 נקודות למשחק עד לסיום העונה.

באפריל 2016, ארבעה ימים לפני פתיחת פלייאוף 2016, חתם על חוזה בקליבלנד קאבלירס. לאורך הפלייאוף שותף ג'ונס ב-15 מתוך 21 משחקי קבוצתו, וסייע לה לזכות באליפות ה-NBA הראשונה בתולדותיה. ביולי 2016 שוחרר מהקאבלירס, אולם באפריל 2017 הוחתם מחדש לקראת פלייאוף 2017. בשחזור התמודדות סדרת הגמר משתי העונות הקודמות – קליבלנד מול גולדן סטייט – הפסידו הפעם הקאבלירס בתוצאה 1–4. בסיום אותה עונה פרש ג'ונס ממשחק, בגיל 36.

קישורים חיצוניים
----------------

ויקישיתוף מדיה וקבצים בנושא **דנטיי ג'ונס** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר פיב"א
* פרופיל, באתר ליגת ה-NBA
* פרופיל, באתר ESPN

הערות שוליים
------------

1. ↑  הסטטיסטיקות של ג'ונס ב-NBA, באתר basketball-reference.com
2. ↑  ג'ונס מעריץ את יכולות ההגנה של שון מריון, באתר dallasnews.com,‏ 17 בספטמבר 2012
3. ↑  הסטטיסטיקות של ג'ונס בליגת המכללות, באתר sports-reference.com
4. ↑  רשימת הנבחרים בדראפט 2003, באתר basketball-reference.com
5. ↑  ג'ונס חותם על חוזה בדנוור, באתר הקבוצה, 30 ביולי 2008
6. ↑  ג'ונס חותם על חוזה באינדיאנה, באתר ESPN,‏ 14 ביולי 2009
7. ↑  ג'ונס וקוליסון נשלחים בטרייד לדאלאס, באתר bleacherreport.com,‏ 12 ביולי 2012
8. ↑  ג'ונס נשלח בטרייד לאטלנטה, באתר bleacherreport.com,‏ 21 בפברואר 2013
9. ↑  הסטטיסטיקות של ג'ונס בליגת הפיתוח, באתר basketball-reference.com
10. ↑  ג'ונס חותם על חוזה בקליבלנד, באתר הקבוצה, 13 באפריל 2016
11. ↑  ג'ונס חוזר לקליבלנד, באתר הקבוצה, 12 באפריל 2017